REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/253-14

22. oktobar 2014. godine

B e o g r a d

ZAPISNIK

12. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 9. SEPTEMBRA 2014. GODINE

Sednica je počela u 15 časova i 15 minuta.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Dragoljub Zindović, Vladan Milošević, Radmilo Kostić, Jelena Mijatović, Olivera Pauljeskić, Vladimir Marinković i Mladen Grujić.

Sednici su prisustvovali zamenici članova Odbora: Nebojša Berić (zamenik člana Odbora Aleksandre Tomić), Nikola Jolović (zamenik člana Odbora Aleksandra Jovičića), Blagoje Bradić (zamenik člana Odbora Ivana Karića) i Dragan Jovanović (zamenik člana Odbora Mladena Grujića).

Sednici nisu prisustvovali članovi Odbora: Dragomir Karić, Aleksandar Jovičić, Novica Tončev, Dragan Šutanovac, Ivan Karić, Dejan Čapo i Enis Imamović.

Sednici su prisustvovali narodni poslanici Jelisaveta Pribojac i Sonja Vlahović, koji nisu članovi Odbora.

Sednici su, na poziv predsednika, prisustvovali: Dragan Stevanović, državni sekretar u Ministarstvu privrede, Milun Trivunac, pomoćnik ministra privrede, Marijana Radovanović, vršilac dužnosti direktora Agencije za privatizaciju i Duško Puđa, pomoćnik direktora Agencije za privatizaciju.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje procedure sprovođenja modela i metoda privatizacije preduzeća u restrukturiranju.

Prva tačka dnevnog reda - **Razmatranje procedure sprovođenja modela i metoda privatizacije preduzeća u restrukturiranju**

U uvodnim napomenama, Dragan Stevanović, državni sekretar u Ministarstvu privrede je izneo da je Agencija za privatizaciju, nakon stupanja novog Zakona o privatizaciji na snagu, uputila Javni poziv za prikupljanje pisama o zainteresovanosti investitora za privatizaciju. Istakao je da u Ministarstvu privrede formirano sedam multisektorskih radnih grupa, koje će davati mišljenja o načinu i postupku privatizovanja određenih privrednih subjekata, čime bi proces privatizacije bio transparentniji i odgovorniji u odnosu na procese koji su do sada tekli. Uzimajući u obzir oblasti koje obuhvataju najveći ili najinteresantniji broj privrednih subjekata koji će se privatizovati, formirane su radne grupe za poljoprivredu i prehrambenu industriju, metalsku industriju, građevinarstvo, hemiju i nemetale, energetiku, tekstilnu industriju i kožu i obuću. Ministarstva su delegirala svoje predstavnike koji će biti prisutni u radnim grupama, tako da stručni aspekt nije doveden u pitanje. Konačan predlog modela privatizacije pojedinih privrednih subjekata odrediće Ministarstvo privrede.

Milun Trivunac, pomoćnik ministra privrede je istakao da je cilj Javnog poziva pružanje pomoći Agenciji za privatizaciju i Ministarstvu privrede, kao konačnoj instanci, da se opredele oko modela privatizacije. Napomenuo je da je nov Zakon o privatizaciji definisao četiri modela: prodaju imovine, prodaju kapitala, strateško partnerstvo i prenos akcija bez naknade zaposlenima. Istakao je da Javni poziv nije pravno obavezujući. Zainteresovani investitori će moći da se javljaju za sam postupak privatizacije i po isteku Javnog poziva, u skladu sa modelom koji bude određen. Zainteresovani investitori ne gube pravo da učestvuju u privatizaciji privrednih subjekata, ako se ne jave na Javni poziv. Postoji i zakonska mogućnost da se model privatizacije naknadno promeni.

Marijana Radovanović, vršilac dužnosti direktora Agencije za privatizaciju, iznela je da su nakon upućivanja Javnog poziva za prikupljanje pisane zainteresovanosti investitorima, obaveštena sva konzularna odeljenja ambasada, investicione banke i konsultanske kuće, kako bi što više animirale invenstitore. Istakla je da je do sada održano oko 150 sastanaka sa najbitnijim subjektima privatizacije i da će na bazi tih informacija i analiza predložiti Ministarstvu privrede model, metod i mere privatizacije. Naglasila je da je rok za prikupljanje pisma zainteresovanosti invenstitora 15. septembar 2014. godine, nakon čega preduzeća imaju zakonsku obavezu da 45 dana od objave Javnog poziva, odnosno do 29. septembra 2014. godine, dostave procenu imovine i kapitala. Obaveza Agencije za privatizaciju je da predloge metoda, mera i modela dostavi Ministarstvu privrede do 29. oktobra 2014. godine, a ministarstvo ima mesec dana da donese konačnu odluku, nakon čega prosleđuje predlog Vladi Republike Srbije.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- da li se prilikom kupovine preduzeća u restrukturiranju preuzimanjem imovine, odnosno kapitala prihvata, odnosno preuzima program poslovanja preduzeća koji radi aktuelno rukovodstvo preduzeća u restrukturiranju;

- da li radne grupe, formirane u Ministarstvu privrede, mogu da daju predlog Vladi Republike Srbije da se pojedina preduzeća, gde postoji jasna zainteresovanost potencijalnih investitora i koji prilože bankarsku garanciju i ponudu Agenciji za privatizaciju, privatizuju tako da se deo za preuzimanje imovine plati u kešu, a deo u opremi, ali da država preuzme dugove;

- kakva će biti nova procedura procesa privatizacije, s obzirom da je za vreme prošlog Zakona o privatizaciji postojala ozbiljna kategorija reketitanja od strane organizovanih kriminalnih grupa, na osnovu curenja informacija iz Agencije o učesnicima prilikom aukcija, a da je u to vreme Agencija za privatizaciju imala stav da je ne interesuje ništa što se dešava van same aukcije i samim tim prihvatala činjenicu da je država ostvarila mnogo manje cene za neka preduzeća;

- koliki je procenat zainteresovanosti investitora za preduzeća koja treba da se privatizuju;

- kako će se rešiti problem kod preduzeća koja nerealno prikazuju vrednost zaliha;

- da li država može preuzeti na sebe obaveze starog pravnog lica koje se gasi, odnosno preduzeća u restrukturiranju, ako je manjinski partner;

- da li se razmišlja o mogućnosti, pošto će kod određenih preduzeća ostati oprema, mašine, alati, da se napravi program da imovina u nekim preduzećima pređe u vlasništvo zaposlenih, odnosno da zaposleni pokrenu određenu sopstvenu proizvodnju, uz određenu podršku;

- da li postoji mogućnost da se izvrši kontrola i preduzmu mere u vezi nekontrolisane seče 117 hektara držane šume i zaparloženih oko 700 hektara državnog poljoprivrednog zemljišta u Opštini Vladimirci;

- koliko je Agencija za privatizaciju uradila na prikupljanju tačnih podataka, kada je u pitanju imovina, prava i obaveze preduzeća u restrukturiranju, odnosno da li su podaci potpuni za sva preduzeća i da li Agencija za privatizaciju raspolaže sa njima;

- da li se Agencija za privatizaciju bavi transformacijom zadružne imovine;

- da li su obavljeni razgovori sa zainteresovanim kupcima pogona „Livnica sa novogradnjom“ preduzeća „FAP“ iz Priboja i da li je kompanija „Prevent“ poslala ponudu;

- šta se dešava sa radnicima preduzeća u restrukturiranju, koji su stekli uslov za odlazak u penziju, ali ne mogu da ostvare penziju, jer im nisu uplaćeni porezi i doprinosi za period dok su radili, kao što je u „Fabrici vagona Kraljevo“;

- koji model će biti primenjen kod privatizacije banja i veterinarskih instituta;

- da li ima strateških partnera zainteresovanih za rudnik mrkog uglja „Jasenovac“, koji posluje u okviru preduzeća „Resavica“.

U raspravi, narodni poslanici su istakli da su preduzeća u restrukturiranju u vrlo teškom položaju, da za njih nema veliki broj zainteresovanih investitora i da država čini velike napore da za svaku od njih pronađe adekvatnog strateškog partnera. Izneto je da je osnovni problem bio model privatizacije koji se primenjivao posle 2000. godine putem aukcijske i tenderske prodaje. Naveden je primer preuzimanja imovine, pri čemu država preuzima sva dugovanja i obaveze preduzeća, kao najpovoljnije za potencijalnog investitora. S obzirom da je reč o preduzećima sa zastarelom tehnologijom i ogromnim dugovanjem, postojanje fleksibilnosti u Agenciji za privatizaciju, Ministarstvu privrede i Vladi Republike Srbije je neophodno. Predloženo je da se preduzećima za koje su ponude stigle u Agenciju za privatizaciju, obustavi isključenje struje, odnosno da se napravi reprogram plaćanja. Izneto je da su za vreme prošlog Zakona o privatizaciji određene kriminalne grupe imale uticaj na proces privatizacije i da je država zbog toga ostvarila mnogo manje cene za neka preduzeća. Istaknuto je da za preduzeće, gde nema zainteresovanih investitora, pored socijalnog programa, treba razmisliti o mogućnosti, pošto će određena preduzeća ostati sa opremom, mašinama i alatima, da se naprave programi, da imovina pređe u vlasništvo zaposlenih, kako bi zainteresovani radnici, po sprovedenoj anketi, dobili podršku u vidu edukativnog programa i pokrenuli sopstvenu proizvodnju. Na taj način bi bila promovisana mala porodična preduzeća i samozapošljavanje.

Povodom diskusije, Dragan Stevanović, državni sekretar u Ministarstvu privrede je istakao da je nov Zakon o privatizaciji predvideo modele i metode privatizacije i da će se svaki predlog za privatizaciju od strane radnih grupa i Agencije za privatizaciju razmatrati pojedinačno. Ministarstvo privrede i Agencija za privatizaciju naći će najbolje rešenje, u skladu sa zakonskom regulativom, a koje će zadovoljiti i potrebe investitora. Istakao je da u procesu privatizacije neće svi biti zadovoljni, ali da će se nakon dve godine videti da je urađena prava stvar. Obavezu prema radnicima, obuhvaćenim procesom privatizacije, rešiće država, u skladu sa svojim finansijskim mogućnostima. Napomenuo je da je u Srbiji jeftinija struja u odnosu na okruženje i da ne može da krivi Elektroprivredu Srbije što je struja isključena pojedinim preduzećima u restrukturiranju. Pored struje, naveo je jeftinu radnu snagu i manje poreze, u odnosu na okruženje, kao prostor investitorima za stvaranje profita. Elektroprivreda Srbije će sklapati ugovore o reprogramu duga sa preduzećima koja imaju šansu da opstanu. Za probleme protivpravnog korišćenja državne imovine, treba se obratiti tužilaštvu i policiji. Za preduzeće „Resavica“ nije se pojavio strateški partner. Veterinarski instituti će biti privatizovani u skladu sa Zakonom o privatizaciji, a veterinarske stanice će biti vraćene lokalnim samoupravama, pošto je to javni interes opština. Banje bi trebale da postanu deo portfolija Agencije za privatizaciju, što predstavlja koncept radne grupe, koja je obrazovana na nivou ministarstava nadležnih za zdravlje, socijalnu politike, privredu i turizam. Obavljen je razgovor sa predstavnicima „Fabrike vagona Kraljevo“ i oni smatraju da mogu da rade, ako im država izdvoji pet miliona evra da pokrenu proizvodnju. Sa „Preventom“ je razgovarano, ali ne zna se da li će se javiti na javni poziv. Procesom privatizacije se unapređuje i modernizuje tržište rada. Istakao je da je predviđen iznos od 20 milijardi dinara za rešavanje statusa radnika koji će u procesu privatizacije ostati bez posla, odnosno postati tehnološki višak. Planira se da deo tog novca se usmeri na finansiranje prekvalifikacije radnika, kako bi se snašli na tržištu rada, odnosno pokrenuli svoj privatni posao. Postoji mogućnost da zainteresovani radnici obrazuju konzorcijum i otkupe preduzeće. Napomenuo je da je upućen u priče o pritiscima kriminalnih grupa na proces privatizacije i da stoji na raspolaganju za informacije koje može da pruži. Neophodna je hrabrost investitora da prijave pritiske nadležnim organima. Naglasio je da su usvojena dva programa mera Fonda za razvoj Republike Srbije i da je do sada 15 privrednih subjekata apliciralo za sredstva. Postoji mogućnost da se onima koji imaju problem sa izmirivanjem obaveza prema Fondu zamrzne dug na period do dve godine, ali uz uslov da redovno izmiruju obaveze koje imaju prema državi i ne otpuste nijednog radnika.

Marijana Radovanović, vršilac dužnosti direktora Agencije za privatizaciju je istakla da je nov Zakon o privatizaciji mnogo fleksibilniji od predhodnog i pruža povoljnije uslove za potencijalne investitore, ali i da će nerealne ponude biti odbijene. Iznela je da postoji mogućnost da partner investira u opremi. Ako se kupuje imovina ili kapital, oprema može da bude deo obaveznog investicionog programa. Sve mogućnosti će se posebno razmatrati za svako preduzeće. Agencija za privatizaciju će se potruditi da se zaštiti od curenja informacija, a ako postoje kriminalne grupe koje utiču na proces privatizacije njima treba da se bave nadležni organi. Naglasila je da informacije mogu da procure iz banaka, gde investitori uplaćuju depozit. Do isteka javnog poziva, odnosno 15. septembra, ne može da iznese informacije o procentu zainteresovanosti invenstitora za privatizaciju preduzeća. U predhodnom periodu bilo je nelogičnih procena po pitanju zaliha pojedinih preduzeća, pa u skladu sa novim zakonskim rešenjem subjekti privatizacije imaju obavezu da do 29. septembra dostave nove procene vrednosti imovine i kapitala. Ovlašćeni procenitelj je odgovoran za procenu. Napomenula je da su se u ranijem periodu obraćali EPS-u sa molbom da ne isključuju struju u konkretnim situacijama, ali to više ne rade, jer bi se tako pravila diskriminacija i Elektoprivreda Srbije bi došla u ozbiljan problem kada ne bi naplaćivala struju svim preduzećima u restrukturiranju. Postoje dva oblika strateškog partnerstva uz dokapitalizaciju, kada se nastavlja kontinuitet pravnog društva i osnivanje novog pravnog društva. Kod kontinuiteta pravnog društva ostaju obaveze na tom pravnom društvu. Kod osnivanja novog pravnog društva, Republika Srbija unosi određenu imovinu, a investitor imovinu ili obrtna sredstva u novcu. Srazmerno udelu, određuje se procenat učešća države i investitora. Država može da bude i većinski i manjinski partner, u zavisnosti od oblika strateškog partnerstva. Zakonom o privatizaciji nije predviđeno da se umesto otpremnine zaposlenima mogu deliti akcije. Izuzetak su mediji, pri čemu se poštuje Zakon o javnom informisanju, a za ostala preduzeća podela besplatnih akcija je moguća jedino u slučaju prodaje društvenog kapitala, i to 30% akcija. Zakon o javnom informisanju je predvideo da se akcije ponude besplatno zaposlenima u medijima, ako se ne privatizuju do 1. jula 2015. godine. Ako zaposleni ne prihvate te akcije, mediji se gase. Informacije o imovini i pravima i obavezama se baziraju na podacima dostavljenim od strane preduzeća. Ne postoji sistem koji bi mogao da odgovara za svaki podatak o svakom preduzeću, ali je istakla da Agencija za privatizaciju nastoji da unapredi sistem. Procena imovine i kapitala, vrši se na osnovu podataka koje procenitelju dostavlja rukovodstvo i uporednih podataka koje mogu da se traže od banaka i državnih institucija. Obaveza velikih privrednih društava je i da rade revizorske izveštaje. Istakla je da će zadružna imovina biti predmet privatizacije, ali po drugom zakonu. Po isteku javnog poziva, a na osnovu interesovanja potencijalnih investitora, Agencija za privatizaciju će predložiti model privatizacije FAP-a, pa i pogona „Livnica sa novogradnjom“, nakon čega bi Ministarstvo privrede donelo odluku u roku od 30 dana. Povodom pitanja koje se odnosilo na radnike preduzeća u restrukturiranju, koji su stekli uslov za odlazak u penziju, ali ne mogu da ostvare penziju, jer im nisu uplaćeni porezi i doprinosi, naknadno će dostaviti odgovor.

U diskusiji su učestvovali Aleksandra Tomić, Dragan Jovanović, Mladen Grujić, Radmilo Kostić, Vladimir Marinković, Vladan Milošević, Dragoljub Zindović, Olivera Pauljeskić, Jelisaveta Pribojac, Dragan Stevanović, Milun Trivunac i Marijana Radovanović.

Sednica je zaključena u 16 časova i 35 minuta.

Sastavni deo zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |
|  |  |